  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова 18+ 24-тӥ тулыспалэ Якшур-Бӧдья ёросысь ыбылӥськонъя «Солнечный» огъетын пӧйшурасьёслэн биатлонзы ортчоз. Вормон понна 15 командаос нюръяськозы. Со сярысь элькун тӧролэн но кивалтэтлэн пресс-службазы ивортӥз. Ӵошатсконъёс эстафета амалэн радъяськозы. Пыриськисьёс пӧйшур куасъёс вылын кык иськемез ортчозы. Ыбылӥськон интыын 30 сантиметр диаметръем кык мишене ыбылозы. Кин ӧз йӧтты, ватсаса 100 метр ортчоно луоз. « Пӧйшурасьёслэн биатлонзы элькунамы арысь аре паськытгес вӧлме. Сӥзьыл-тол пӧйшуран вакытэз ворсам бере, со зэмос праздник луэ. Таӵе ӵошатскон спортэз но активной улон сямез яратӥсьёсты огазея, пӧйшурасьёслэсь дасьяськемзэс умоятыны юрттэ » Денис Удалов, Удмуртиысь инкуазь узырлыкъёсъя но инкуазез утёнъя министр Биатлонэ пыриськыны куриськонъёсты «Охотничий парк Удмуртской Республики» мерлыко огазеяськонын но Удмуртиысь инкуазь узырлыкъёсъя но инкуазез утёнъя министерствоын ohota@mpr.udmr.ru электрон почта пыр 20-тӥ тулыспалозь куто. Озьы ик 8 (3412) 51-26-91 телефон номеръя вазиськыны луэ. Пыриськон понна одно ик пӧйшуран билет луыны кулэ. Вормисьёслы кубокъёс, медальёс, дипломъёс но пӧйшуранэн герӟаськем ӟеч кузьымъёс сётозы. Вань учкисьёсты тыл вылын дасям сиёнэн куноятозы. Тодэ вайытом, 2023-тӥ арын пӧйшурасьёслэн биатлоназы Ува ёрослэн командаез вормиз. Тегъёс: пӧйшуран Биатлон ӵошатсконъёс Спорт Удмуртия  